אנסטסיה גלושקוב

אנסטסיה גלושקוב-לבנטל (נולדה ב-24 במאי 1985) היא שחיינית אמנותית ישראלית בעבר. התחרתה הן בתחרויות ליחידות (שאינן אולימפיות) והן בתחרויות הזוגות, עם אינה יופה, אסתר לוי ויבגניה טטלבאום. היא הייתה לספורטאית הישראלית הראשונה שהתחרתה בארבע אולימפיאדות (אתונה 2004, בייג'ינג 2008, לונדון 2012, וריו דה ז'ניירו 2016).

ביוגרפיה
גלושקוב היא ילידת מוסקבה שברוסיה הסובייטית. בגיל 9 עלתה לישראל, ומתגוררת במושב שורש. התאמנה במועדון מכבי קריית היובל. מגיל צעיר החלה לאמן אותה אמה, טטיאנה צים, שאימנה אותה גם לתחרויות הבוגרות בארץ ובעולם. למדה בחוות הנוער הציוני בירושלים, והתאמנה בבריכת החווה.

תחילה התחרתה בתחרות היחידות, כשבשנת 2001 זכתה במקום התשיעי באליפות העולם לנערות שנערכה בסיאטל, ודורגה באליפות העולם בשחייה אמנותית בפוקואוקה, יפן במקום ה-15 מתוך 30 משתתפות. הישג הטוב ביותר של ישראל בשחייה אמנותית עד אז. שנה אחר כך סיימה במקום השמיני באליפות אירופה לבוגרות שנערכה בברלין. בשנת 2004 סיימה במקום התשיעי באליפות אירופה במדריד, והתקדמה עוד יותר באליפות שנערכה בבודפשט ב-2006, בה סיימה במקום השישי. היא שחזרה הישג זה גם באליפות אירופה שנערכה בשנת 2008 באיינדהובן. באליפות העולם שנערכה במלבורן ב-2007 סיימה במקום ה-11.

יחד עם יופה, הגיעה למקום ה-15 באליפות העולם שנערכה בברצלונה ב-2003 ולמקום השישי באליפות אירופה לנערות שנערכה באותה שנה באנדורה. באליפות אירופה ב-2004 הגיעו למקום העשירי, ובאולימפיאדת אתונה למקום ה-17. באליפות אירופה שנערכה באיינדהובן ב-2008, סיימו השתיים במקום השביעי, והבטיחו את השתתפותן באולימפיאדת בייג'ינג. בנוסף הגיעה גלושקוב לגמר תרגילי הסולו. עם זאת, באולימפיאדה הצליחו פחות, וסיימו במקום ה-15.

באליפות העולם שנערכה ברומא ב-2009 התחרתה לצדה של אסתר לוי. השתיים סיימו במקום ה-16. באליפות אירופה שנערכה ב-2010 בבודפשט הגיעה להישג הטוב בקריירה שלה, לאחר שסיימה במקום הרביעי. בתחרות הזוגות התחרתה לצדה של אינה יופה, והשתיים סיימו במקום השביעי. באליפות העולם שנערכה בשאנגחאי ב-2011 סיימו גלושקוב ויופה במקום ה-14, וגלושקוב סיימה עשירית בגמר הסולו.

גלושקוב הייתה שותפה גם להישג השיא של נבחרת ישראל בשחייה צורנית (קבוצה של 8 שחייניות) - המקום העשירי באליפות אירופה במדריד (2004).

באפריל 2012 השיגה, יחד עם יופה, את הקריטריון הבינלאומי בתחרות המיון המקדימה לאולימפיאדת לונדון, לאחר שאת הקריטריון הישראלי השיגו באליפות העולם בשאנגחאי שנה קודם, ובכך עמדה בקריטריון לשלוש אולימפיאדות עוקבות. בלונדון גלושקוב ויופה סיימו במקום ה-17. לאחר אולימפיאדת לונדון הודיעה על פרישה, התחתנה ונולד לה בן. שנה וחצי לאחר פרישתה חזרה להתאמן ולהתחרות.

ביולי 2015, באליפות העולם שנערכה בקאזאן סיימה במקום ה-11 בגמר הסולו.

במאי 2016 קבעה גלושקוב ביחד עם יבגניה טטלבאום את הקריטריון הישראלי לאולימפיאדת ריו דה ז'ניירו (2016), לאחר שסיימו באליפות אירופה במקום העשירי וזאת לאחר שכבר קבעו את הקריטריון האולימפי ובכך הייתה לספורטאית הישראלית הראשונה שהתחרתה בארבע אולימפיאדות. את האולימפיאדה הן סיימו במקום ה-20.

בפברואר 2017, לאחר 4 משחקים אולימפיים פרשה גלושקוב.

לאחר הפרישה
ב-2017 מונתה למנהלת תחום קידום תשתיות צעירות בספורט ההישגי בעיריית ירושלים.
ב-2022 מונתה למדריכה ראשית במרכז המבקרים של הוועד האולימפי.

חיים פרטיים
נשואה לסיון לבנטל, ולהם שלושה ילדים מהם שניים משותפים. מתגוררים במושב שורש.

קישורים חיצוניים

  - הבלוג של אנסטסיה גלושקוב

הערות שוליים

שחייניות צורניות ישראליות
בוגרות חוות הנוער הציוני
בוגרי חוות הנוער הציוני
שורש (מושב): אישים
משתתפות ישראליות באולימפיאדת ריו דה ז'ניירו (2016)
שחייניות צורניות באולימפיאדת בייג'ינג (2008)
שחייניות צורניות באולימפיאדת לונדון (2012)
משתתפות ישראליות באולימפיאדת לונדון (2012)
משתתפות ישראליות באולימפיאדת בייג'ינג (2008)
משתתפות ישראליות באולימפיאדת אתונה (2004)
שחייניות צורניות באולימפיאדת ריו דה ז'ניירו (2016)
שחייניות צורניות באולימפיאדת אתונה (2004)
ישראליות שנולדו ב-1985
ישראלים שנולדו ב-1985